સિંગાપુર એરલાઈન્સ માટે હું ન્યૂયૉર્કના ફોટા પાડી રહ્યો હતો. કુખ્યાત બેંતાલીસમી સ્ટ્રીટ અને આઠમા ઍવન્યૂના નાકા પાસે એક હબસી-અમેરિકન જૂનાં અપ્રાપ્ય પુસ્તકો ને સામાયિકો ફૂટપાથ પર વેચતો હતો. દુકાનદારની આકૃતિ ને કદ બિહામણાં હતાં. ફોટાના સંયોજન (કંપોઝિશન) માટે એનું અમુક જગ્યાએ ઊભા રહેવાનું જરૂરી હતું. હું વિમાસણમાં હતો કે મારે એને ખસવાનું કહેવું કે નહિ. એ સમજે નહિ ને આડો ફાટે તો વાત સાવ જ વણસી જાય. કોણ જાણે કેમ પણ એ મારી મૂંઝવણ સમજી ગયો. મને પૂછે, તમને હું કંઈ મદદ કરી શકું છું ? મેં એને સમજાવ્યું ને ફોટા પડી ગયા. કૅમેરાબૅગનાં બટન બંધ કરતાં-કરતાં મેં એને પૂછ્યું કે તને એવું તે શું થયું કે તું મને મદદ કરવા તૈયાર થઈ ગયો ? હત્તારીની ! આ તો પાછી ગાંધીની જ બલિહારી ! આગલા વરસે ‘ગાંધી’ ફિલ્મને આઠ ‘ઑસ્કાર’ મળ્યા હતા અને આ હબસી ગાંધીજીનો પ્રશંસક હતો. મને કહે, ગાંધી માટે કોણ શું ન કરે !